Ρίπερμπαν

H οδός **Ρίπερμπαν** (γερμ. *Reeperbahn*) είναι κεντρικός δρόμος του δήμου Ζανκτ Πάουλι του Αμβούργου. Έχει μήκος περίπου 930 μέτρα και εκτείνεται δυτικά από το Μίλερντορ (Millerntor) μέχρι το Νόμπιστορ (παλαιότερα η ανατολική πύλη της πόλης της Άλτονας). Γνωστή και με το παρωνύμιο «αμαρτωλό μίλι» (γερμ. *die sündige Meile*), είναι κέντρο της νυχτερινής ζωής για την πόλη του Αμβούργου, με πολλά νυχτερινά κέντρα και μπαρ, φημισμένη επίσης για την περιοχή των «κόκκινων φαναριών». Πήρε το όνομά της από τους σχοινοποιούς (γερμ. *Reepschläger*, *Reep* = σχοινί στα Κάτω Γερμανικά), οι οποίοι χρειάζονταν μια μακριά ευθεία λωρίδα (*Reepbahn*), ως οδηγό για την κατασκευή σχοινιών πλοίων, και η οποία μπορεί να είχε μήκος μερικών εκατοντάδων μέτρων. Μέχρι τον 16ο αιώνα, οι σχοινοποιοί του Αμβούργου βρίσκονταν στη συνοικία Neustadt (Νέα Πόλη) του κέντρου της πόλης. Μετά την ενσωμάτωσή της, όμως, στα τείχη της πόλης, έπρεπε να μεταφερθούν στον επαρχιακό δρόμο που οδηγούσε προς την Άλτονα, ο οποίος αργότερα πήρε το όνομα Ρίπερμπαν. Εκεί κατασκεαυάζονταν σχοινιά από το 1626 έως το 1883. Εκτός από νυχτερινά κέντρα διασκέδασης, τα αξιοθέατα της Ρίπερμπαν περιλαμβάνουν θέατρα γύρω από την Spielbudenplatz, η οποία εκτείνεται παράλληλα και φιλοξενεί το πιο διάσημο αστυνομικό τμήμα της Γερμανίας, το Νταβίντβαχε («Φρουρά του Δαβίδ»). Εδώ βρίσκεται το θέατρο Ζανκτ Πάουλι, το θέατρο Σμιτ, το Schmidts Tivoli και το Operettenhaus, καθώς και το μουσείο κέρινων ομοιωμάτων Panoptikum. 

Η ευρύτερη περιοχή του Ρίπερμπαν απέκτησε μεγάλη φήμη με την ταινία *[[Große Freiheit Nr. 7]]* (1944), με πρωταγωνιστή τον Χανς Άλμπερς, και το τραγούδι *Auf der Reeperbahn nachts um halb eins* («Στο Reeperbahn μισή ώρα μετά τα μεσάνυχτα»), που τραγούδησε ο ίδιος. Ένα μνημείο στην πλατεία Χανς Άλμπερς, απεικονίζει τον ηθοποιό όπως εμφανίστηκε στην ταινία, με ακορντεόν και καπέλο ναύτη. Οι μαζικές αεροπορικές επιδρομές της Επιχείρησης Γόμορρα του 1943 προκάλεσαν εκτεταμένες ζημιές στην περιοχή, η οποία μόλις στις δεκαετίες του 1950 και του 1960 ανέκτησε την παλιά της δημοτικότητα. Τη δεκαετία του 1960, οι Μπιτλς πραγματοποίησαν στη Ρίπερμπαν εμφανίσεις σε διάφορους χώρους, όπως τα *Star-Club, Kaiserkeller, Top Ten Club* και *Indr*. Η πλατεία Μπιτλς, στη διασταύρωση της Γκρόσε Φράιχαϊτ (Große Freiheit) και των οδών Ρίπερμπαν και Νόμπιστορ αποτελεί φόρο τιμής στο συγκρότημα. Πρόκειται για κυκλική πλατεία, με διάμετρο 29 μέτρα, σχεδιασμένη ώστε να μοιάζει με δίσκο βινυλίου. Εκεί συναντά κανείς μνημείο που αποτελείται από μεταλλικές φιγούρες των μελών του συγκροτήματος και τίτλους των επιτυχημένων τραγουδιών του χαραγμένους στο έδαφος. Για τη Ρίπερμπαν έχουν τραγουδήσει μεταξύ άλλων ο Ούντο Λίντενμπεργκ, ο οποίος διαθέτει και αστέρι στα πρότυπα της Λεωφόρου της Δόξας του Χόλιγουντ, και ο Τομ Γουέιτς. Τις δεκαετίες του 1970 και του 1980, η περιοχή γνώρισε σημαντική παρακμή και έγινε συνώνυμη με την εγκληματικότητα. Μέχρι τη δεκαετία του 1990, το Ζανκτ Πάουλι ήταν μια από τις φτωχότερες περιοχές της Ευρώπης. Έκτοτε, η εμφάνιση της περιοχής έχει αλλάξει σημαντικά.

Σημαντικές ετήσιες εκδηλώσεις που διοργανώνονται στη Ρίπερμπαν είναι το ομώνυμο Φεστιβάλ, που πραγματοποιείται από το 2006 ετησίως κάθε Σεπτέμβριο, και το *[[Schlagermove]]* στις αρχές Ιουλίου, που είναι αφιερωμένο στη μουσική Schlager.

## Παραπομπές

Κατηγορία:Αμβούργο